9. Socialtilsynets tilsyn på handicap- og psykiatriområdet efter høring (Åben)
Tidl. politisk behandling
Forventet sagsgang
Høring, SS-U, ØK, BY
Lovgrundlag
Socialtilsynsloven
SAGENS INDHOLD
Byrådet præsenteres i denne sag for det tilsyn, som socialtilsynet har ført med Boligerne på [adresse] 
([adresse]) i februar 2022. Byrådet skal endvidere tage stilling til de indsatser, der foreslås iværksat som 
opfølgning på tilsynene. Tilsynsrapporten og oversigten over de planlagte opfølgende indsatser har været 
i høring hos Handicaprådet forud for den politiske behandling.
Tilsynsrapporten er lavet på baggrund af socialtilsynets bedømmelse af, om tilbuddet stadig har den 
påkrævede kvalitet og samlet set opfylder betingelserne for godkendelse. Socialtilsynet beslutter før hvert 
tilsyn, hvorvidt tilbuddet skal vurderes ud fra samtlige temaer, kriterier og indikatorer eller blot nogle af 
disse.
Bilaget ”Tilsynsbeskrivelse, socialtilsynet” beskriver i hovedtræk tilsynsrapportens opbygning og 
terminologi.
Konklusionerne vedrørende [adresse] er overordnet positive. Socialtilsynet har fastholdt sin godkendelse 
(regodkendt).
Ved tilsynet med [adresse] har socialtilsynet valgt at fokusere på temaerne:

Tema 1: Uddannelse og beskæftigelse (kriterium 1, indikator 1a-1b)

Tema 3: Målgruppe, metoder og resultater (kriterium 3, indikator 3a-3c)

Tema 4: Sundhed og trivsel (kriterium 4, 6 og 7, indikator 4b, 6a-6b og 7a)

Tema 5: Organisation og ledelse (kriterium 8 og 9, indikator 8a og 9b-9d).
I forhold til temaet ”Uddannelse og beskæftigelse” vurderer socialtilsynet, at tilbuddet ikke på 
tilfredsstillende vis støtter borgerne i at udnytte deres potentialer i forhold til uddannelse, beskæftigelse og 
aktivitetstilbud. 
I forhold til temaet ”Sundhed og trivsel” er socialtilsynet kommet med et udviklingspunkt, hvor socialtilsynet 
anbefaler, at tilbuddet arbejder med at sikre borgernes rettigheder i forhold til anvendelse af fælleslokaler.
Tilsynsrapporten for [adresse] er vedlagt som bilag og indeholder de temaer, kriterier og indikatorer, som 
socialtilsynet har valgt at fokusere på ved det aktuelle tilsynsbesøg. Der fremgår enkelte ikke-udvalgte 
indikatorer af tilsynsrapporten. Det skyldes, at socialtilsynet af systemmæssige årsager ikke kan fjerne 
disse tekstpassager. Disse er markeret med røde krydser i rapporten.
De tiltag som foreslås iværksat efter tilsynet fremgår af bilaget ”Opfølgning på tilsynsbesøg ved 
socialtilsynet”.
VURDERING
Byråd
28. juni 2022  19:00
Social og Sundhed vurderer på baggrund af tilsynet, at [adresse] er et velfungerende og veldrevet tilbud. Det 
vurderes ligeledes, at de indsatser, der er planlagt som opfølgning på tilsynet imødekommer socialtilsynets 
anbefalinger.
Tilsynsrapporten har været i høring hos Handicaprådet. Handicaprådets høringssvar er vedlagt som bilag.
Socialtilsynet bemærker som nævnt, at der ikke på tilfredsstillende vis arbejdes med at støtte borgerne i at 
udnytte deres fulde potentiale i forhold til uddannelse og beskæftigelse. Handicaprådet påpeger i den 
forbindelse, at borgergruppens beskedne ressourcer ikke bør afholde botilbuddet fra at iværksætte 
indsatser og opsætte mål for den enkelte borger. 
Social og Sundhed anerkender vigtigheden af, at borgere deltager i relevante aktiviteter, og at der opsættes 
klare mål for alle borgere. Tilbuddets ledelse oplyser, at flere borgere ikke formår at arbejde med 
uddannelses- eller beskæftigelsesmål grundet deres funktionsniveau. Disse borgere modtager i stedet et 
aktivitetstilbud af en ekstern aktivitetsmedarbejder i eget hjem, der er individuelt tilrettelagt. Botilbuddet har 
desuden tilknyttet en musikterapeut, der laver aktiviteter for borgerne to gange ugentligt. Ledelsen vil sikre 
sig, at der inden sommer bliver lavet beskrivelser af og oprettet delmål for aktivitetstilbuddene i eget hjem 
og de borgere, det vedrører. 
Socialtilsynets bemærkning vedr. brugen af fællesrummet vedrører konkret, at det primært er to borgere, 
der bruger fællesrummet, mens andre beboere finder det vanskeligt at komme til. Handicaprådet opfordrer 
til, at disse forhold bringes til ophør, således at alle borgere har adgang til de fællesområder, de betaler for.
Social og Sundhed anerkender, at fællesrummene skal være tilgængelige for alle. Ledelsen vil på de 
kommende husmøder, hvor både borgerne og det faste personale deltager, sætte fokus på brugen af 
lokalerne. De borgere, der ikke formår at deltage i husmøderne, vil blive inddraget individuelt. Formålet er 
at afstemme forventninger, lave fælles retningslinjer og sikre, at alle borgere bliver hørt, så der sikres en 
god brug af arealerne, som alle er indforståede med.
ØKONOMI
Der er ingen økonomiske konsekvenser.
INDDRAGELSE
Tilsynsrapporten og notatet ”Opfølgning på tilsynsbesøg ved socialtilsynet” har været i høring hos 
Handicaprådet.
INDSTILLING
Direktøren for Social og Sundhed indstiller til Byrådet:
1.
At tilsynsrapporten fra socialtilsynet for tilsynet med [adresse] tages til efterretning.
2.
At tiltag i notatet ”Opfølgning på tilsynsbesøg ved socialtilsynet” godkendes.
BESLUTNING
Social- og Sundhedsudvalget, 7. juni 2022:
Fraværende: Ingen
Indstilles godkendt.
Økonomiudvalget, 21. juni 2022:
Fraværende: Ingen
Indstilles godkendt.
Byrådet, 28. juni 2022:
Fraværende: Nete Christoffersen, Steven Klausen 
Godkendt.
Bilag
1.
Tilsynsrapport Boligerne på [adresse] (2602662)
2.
Opfølgning på tilsynsbesøg ved socialtilsynet (2595344)
3.
Tilsynsbeskrivelse, socialtilsynet (2508177)
4.
Handicaprådets høringssvar boligerne på [adresse] 2022. (2636207)
